নাড়াজোল রাজবাড়ি : শতাব্দী প্রাচীন দুর্গাপুজো নাড়াজোলের এই রাজবাড়িতে - traditional durgapuja at narajole rajbari | Eisamay
traditional durgapuja at narajole rajbari
EiSamay.Com | Updated: Oct 12, 2019, 12:51PM IST
নাড়াজোল রাজবাড়ি
১৫ দিন আগে থেকে শুরু হয় মায়ের কল্পারম্ভ।
রাজবাড়ির মা একাই পুজিত হন।
দেবী মা, নিরামিষাশী। রাজ পরিবারের পুরনো কাঁসার থালায় সাজিয়ে দেওয়া হয় পঁচিশ কেজি চালের নৈবেদ্য।
সঙ্গে রাজবাড়িতেই বিশেষ পদ্ধতিতে তৈরি মুড়ি, মুড়কি, মিষ্টি ও লুচি।
অবশ্য এখানকার এক অভিনব নৈবেদ্য হল চাঁদসাই।
থিম আর বিজ্ঞাপনের ভিড়ে হারিয়ে না গিয়ে এখনও কিছু বনেদি বাড়ির পুজো টিকে রয়েছে শতাব্দী পেরিয়ে। নাড়াজোল রাজবাড়ির দুর্গা পুজো তেমনই এক শতাব্দী প্রাচীন পুজো। প্রাচীন রীতির সঙ্গে কিছু অদ্ভুত প্রথা মেনে আজও হয়ে আসছে এই পুজো।
মেদিনীপুর শহর ছেড়ে প্রায় ৪০ কিলোমিটার দূরে। গ্রামের নাম নাড়াজোল। মেদিনীপুর থেকে গাড়ি নিয়ে যেতে পারেন। অথবা ট্রেনে পাঁশকুড়া স্টেশন থেকে গাড়ি করে যেতে পারেন। এক পাশ দিয়ে তিরতির করে বইছে কংসাবতী, অন্য পাশ দিয়ে শিলাবতী। ভাষাতাত্ত্বিক সুনীতি কুমার চট্টোপাধ্যায়ের মতে ‘নাড়া’ শব্দটি এসেছে ধান কেটে রাখার পর তার অবশিষ্টাংশ থেকে। ‘জোল’ শব্দটি সম্ভবত জলার অপভ্রংশ। কয়েক শতাধিক বছর আগে দুই নদীর মধ্যবর্তী জঙ্গলাকীর্ণ, জনবিরল এই অঞ্চলে জল নিকাশি ব্যবস্থা না থাকায় প্রায়শই জলমগ্ন হয়ে পড়তো। সেই থেকেই এই অঞ্চলের নাম হয় বলে অনেকের অনুমান।
ইতিহাসের বহু ঘটনা, উত্থান পতনের সাক্ষী এই নাড়াজোল রাজবাড়ি। নেতাজি সুভাষচন্দ্র বসুর পদধুলিধন্য এই রাজবাড়ি। উদয়নারায়ণ ঘোষ নাড়াজোল রাজ প্রতিষ্ঠা করেন। জনশ্রুতি অনুযায়ী তিনি বর্ধমান রাজার দেওয়ান ছিলেন আবার অনেকের মতে তিনি ইছাই ঘোষের (ঢেকুরগড়ের ঈশ্বরী ঘোষ) বংশধর ছিলেন। যদিও এই বিষয় নিয়ে মতান্তর আছে।
কথিত আছে তিনি দেবী জয়দুর্গার স্বপ্নাদেশ পেয়ে নাড়াজোলে রাজবাড়ি প্রতিষ্ঠা করেন। দেবীর কৃপায় তিনি বিপুল সম্পত্তির অধিকারী হন। সেই থেকে দেবী জয়দুর্গা এই রাজবাড়িতে নিত্য পূজিতা। অবশ্য দেবী জয়দুর্গার প্রাপ্তির ঘটনাটিও বড়ই চিত্তাকর্ষক। রাজ পরিবারের নথি ঘেঁটে জানা যায়, উদয়নারায়ণ ঘোষ সপার্ষদ শিকারে এসেছিলেন দাসপুরে। জঙ্গলঘেরা নাড়াজোল এলাকায় তিনি দেখেন, একটি বক তাড়া করছে একটি বাজপাখিকে। এমন অভিনব দৃশ্য দেখে থমকে গিয়েছিলেন তিনি। সেই রাতেই উদয়নারায়ণ স্বপ্নে দেখেন, ওই জঙ্গলে একটি পিতলের হাঁড়িতে রয়েছে মা দুর্গার অষ্টধাতুর মূর্তি। পরের দিন তিনি ফের জঙ্গলে আসেন। হাঁড়িটি খুঁজে পান। সেখানে থাকা দেবীর অষ্টধাতুর মূর্তিটি উদ্ধার করেন তিনি। মূর্তিটি নিয়ে আসেন উদয়নারায়ণ। নাড়াজোল গ্রামেই বাড়ি তৈরি করে পাকাপাকিভাবে বসবাস শুরু করেন তিনি। মায়ের পুজোর জন্য রাজবাড়িতে নির্মিত হয় জয়দুর্গা মন্দির ও দুর্গাদালান। সেখানেই প্রতি বছর ঘটা করে দুর্গাপুজো শুরু হয়।
কিন্তু এখানকার পুজোর রীতি কিছুটা ভিন্ন। মায়ের পুজোয় রাজবাড়ির মহিলারা অংশগ্রহণ করেন কিন্তু পুষ্পাঞ্জলি দেওয়ার অধিকার তাদের নেই। এই রাজবাড়িতে দুর্গা প্রতিমা তৈরি হয় না। স্থায়ী অষ্টধাতুর মূর্তিতেই পুজো হয়। শত শত বছর ধরে চলে আসা এই রীতির আজও কোনও হেরফের হয়নি।
১৫ দিন আগে থেকে শুরু হয় মায়ের কল্পারম্ভ। রাজবাড়ির মা একাই পুজিত হন। দেবী মা, নিরামিষাশী। রাজ পরিবারের পুরনো কাঁসার থালায় সাজিয়ে দেওয়া হয় পঁচিশ কেজি চালের নৈবেদ্য। সঙ্গে রাজবাড়িতেই বিশেষ পদ্ধতিতে তৈরি মুড়ি, মুড়কি, মিষ্টি ও লুচি। অবশ্য এখানকার এক অভিনব নৈবেদ্য হল চাঁদসাই। রাজবাড়ির বর্তমান সদস্য সন্দীপ খানের মতে ময়দা, চিনি, ঘি দিয়ে বানানো হয় এই উপাদেয় নৈবেদ্য। অষ্টমীর দিন সন্ধিপুজোর সময় মায়ের উদ্দেশ্যে নিবেদন করা হয় চাঁদসাই। দশমীতে মায়ের নিরঞ্জন হয়, কিন্তু বিসর্জন হয় না।
পুজোর সময় নাড়াজোল রাজবাড়ির পক্ষ থেকে রাজবাড়িতেই থাকার ব্যবস্থা করা হয়। ৯৭৩৩৬২১৪৯৫/ ৭০০৩০৬২৬৪৪ নম্বরে যোগাযোগ করে বুকিং করতে হয়।
Web Title traditional durgapuja at narajole rajbari
আরও পড়ুন:মেদিনীপুর|নাড়াজোল রাজবাড়ি|Narajole rajbari|Medinipur|Durga pujo|Bengali
‘মুক্ত’ রিকা-কিকা...